-----------------------------------------------------------------------
  1. ปัจจัยความเสี่ยง

  -----------------------------------------------------------------------

จากลักษณะธุรกิจของ บริษัท เพรซิเดนท์ เบเกอรี่ จำกัด (มหาชน) ปัจจัยความเสี่ยงที่อาจเกิดขึ้น
และผลกระทบที่อาจจะมีต่อการดำเนินงานในอนาคต มีดังนี้

1.1 ความเสี่ยงในการพึ่งพาลูกค้า

บริษัทจำหน่ายสินค้าให้กับบริษัท ซี.พี. เซเว่นอีเลฟเว่น จำกัด (มหาชน)
ซึ่งประกอบธุรกิจร้านค้าสะดวกซื้อ โดยบริษัทถือว่าบริษัท ซี.พี. เซเว่นอีเลฟเว่น จำกัด (มหาชน)
เป็นช่องทางการจำหน่ายช่องทางหนึ่งของบริษัท ซึ่งในช่วงปี 2542-2545
ยอดจำหน่ายให้แก่ลูกค้าดังกล่าวคิดเป็นประมาณร้อยละ 23-27 ของรายได้รวมของบริษัท
โดยหากบริษัทสูญเสียลูกค้ารายนี้ จะส่งผลต่อรายได้ในส่วนดังกล่าวของบริษัทได้

อย่างไรก็ตาม
เนื่องจากผลิตภัณฑ์ของบริษัทมีคุณภาพสูงและได้มาตรฐานเป็นที่ยอมรับของผู้บริโภคอย่างกว้างขวาง
ทำให้ผลิตภัณฑ์ของบริษัทเป็นสินค้าที่ทำรายได้ให้กับร้านค้าในระดับที่สูงเมื่อเทียบกับสินค้าขนมปังและเบเกอรี่ของคู่แข่ง
โดยหากพิจารณาจากร้านค้าสะดวกซื้อของบริษัท ซี.พี. เซเว่นอีเลฟเว่น จำกัด (มหาชน)
จะพบว่ามีการวางจำหน่ายผลิตภัณฑ์
ขนมปังและเบเกอรี่ที่ผลิตโดยบริษัทเป็นจำนวนมาก จึงนับได้ว่าทั้งบริษัทและบริษัท ซี.พี.
เซเว่นอีเลฟเว่น จำกัด (มหาชน) ได้รับผลประโยชน์ทั้ง 2 ฝ่าย
ทำให้บริษัทเชื่อว่าโอกาสที่บริษัทจะสูญเสียลูกค้ารายนี้มีไม่มากนัก

1.2 ความเสี่ยงเกี่ยวกับราคาวัตถุดิบ

วัตถุดิบที่สำคัญในการผลิตขนมปังและเบเกอรี่ ได้แก่ แป้งสาลี ซึ่งในช่วงปี 2544 และปี 2545
บริษัทซื้อแป้งสาลีคิดเป็นร้อยละ 52และ 53 ของมูลค่าซื้อวัตถุดิบรวม ตามลำดับ โดยคิดเป็นร้อยละ
33 ของต้นทุนขายของบริษัท
โดยแป้งสาลีทั้งหมดจะได้มาจากการนำเข้าข้าวสาลีจากต่างประเทศและนำมาโม่เป็นแป้งสาลี ดังนั้น
บริษัทจึงมีความเสี่ยงทั้งจากความผันผวนของราคาข้าวสาลีในตลาดโลก
และอัตราแลกเปลี่ยนเนื่องจากราคาข้าวสาลีในตลาดโลกถูกกำหนดเป็นสกุลเงินเหรียญสหรัฐ

สำหรับความผันผวนของราคาข้าวสาลีในตลาดโลกนั้น ในช่วง 3 ปีที่ผ่านมา ตั้งแต่เดือนกรกฎาคม
2542-กรกฎาคม 2545 ราคาข้าวสาลีอยู่ในช่วงระหว่าง 3.67-4.48 เหรียญสหรัฐ/Bushel
โดยจะเห็นว่า การเปลี่ยนแปลงของราคาขึ้นลงอยู่ในช่วงไม่เกินร้อยละ 10
จากค่ากึ่งกลางของช่วงราคาดังกล่าวซึ่งจัดได้ว่ามีความผันผวนไม่มากนัก อย่างไรก็ตาม
บริษัทมีนโยบายรองรับในกรณีที่ราคาแป้งสาลีปรับตัวสูงขึ้น กล่าวคือ (1)
การเจรจาต่อรองกับผู้จำหน่ายเกี่ยวกับราคาและการยืดเวลาในการปรับราคา
ซึ่งจากการที่บริษัทซื้อแป้งสาลีในปริมาณมาก ทำให้บริษัทมีอำนาจในการต่อรองสูง (2)
การกระตุ้นให้ปริมาณการจำหน่ายเพิ่มขึ้น โดยการจัดรายการส่งเสริมการขาย และ (3)
การขึ้นราคาผลิตภัณฑ์

1.3 ความเสี่ยงเกี่ยวกับลักษณะของผลิตภัณฑ์ซึ่งส่วนใหญ่เป็นผลิตภัณฑ์สด

เนื่องจากขนมปังและเบเกอรี่ของบริษัทส่วนใหญ่เป็นผลิตภัณฑ์สด มีอายุในการบริโภคสั้นตั้งแต่ 3-7
วันนับแต่วันผลิต
ทำให้บริษัทมีความเสี่ยงหากมีผลิตภัณฑ์สดคืนจากร้านค้าในปริมาณมากเนื่องจากจำหน่ายไม่หมด
ซึ่งจะกระทบต่อผลการดำเนินงานของบริษัทได้ อย่างไรก็ตาม
จากการที่บริษัทให้ความสำคัญในการฝึกอบรมพนักงานขาย
และมีการนำระบบคอมพิวเตอร์แบบมือถือมาใช้ในระบบการจัดจำหน่ายและกระจายผลิตภัณฑ์สู่ร้านค้าต่างๆ
ทำให้พนักงานขายของบริษัทสามารถสรุปยอดขาย
และควบคุมปริมาณการจัดส่งผลิตภัณฑ์ได้ตรงตามความต้องการของร้านค้าและผู้บริโภคมากที่สุด ทั้งนี้
บริษัทจะรับผลิตภัณฑ์ที่จำหน่ายไม่หมดจากร้านค้าคืนทั้งหมดเมื่อนำผลิตภัณฑ์ใหม่ไปส่ง อย่างไรก็ตาม
บริษัทได้กำหนด
เป้าหมายให้พนักงานขายประเมินยอดขายให้ได้อย่างแม่นยำ
โดยกำหนดให้มีผลิตภัณฑ์ที่จำหน่ายไม่หมดซึ่งบริษัทต้องรับคืนจากในสัดส่วนไม่เกินกว่าร้อยละ 10
ของจำนวนผลิตภัณฑ์ที่จัดส่ง
โดยมีการกำหนดผลตอบแทนของพนักงานขายอ้างอิงกับยอดจำหน่ายและปริมาณผลิตภัณฑ์คืนเพื่อเป็นแรงจูงใจให้แก่พนักงานขาย
ส่งผลให้ในช่วง 10 ปีที่ผ่านมา
สัดส่วนผลิตภัณฑ์คืนจากร้านค้าต่ำกว่านโยบายที่กำหนดโดยอยู่ในช่วงร้อยละ 7-9 ต่อปี

4.  ความเสี่ยงจากการมีกลุ่มผู้ถือหุ้นรายใหญ่

ณ วันที่ 31 ธันวาคม 2545 บริษัทในกลุ่มบริษัท เพรซิเดนท์โฮลดิ้ง จำกัด
ถือหุ้นในบริษัทคิดเป็นร้อยละ 56.26 ของจำนวนหุ้นที่จำหน่ายได้แล้วทั้งหมดของบริษัท
จึงทำให้บริษัทในกลุ่มบริษัท เพรซิเดนท์โฮลดิ้ง จำกัด
สามารถควบคุมมติที่ประชุมผู้ถือหุ้นได้เกือบทั้งหมด ไม่ว่าจะเป็นเรื่องการแต่งตั้งกรรมการ
หรือการขอมติในเรื่องอื่นที่ต้องใช้เสียงส่วนใหญ่ของที่ประชุมผู้ถือหุ้น
ยกเว้นเรื่องที่กฎหมายหรือข้อบังคับบริษัทกำหนดให้ต้องได้รับเสียง 3 ใน 4 ของที่ประชุมผู้ถือหุ้น
ดังนั้น
ผู้ถือหุ้นรายอื่นจึงอาจไม่สามารถรวบรวมคะแนนเสียงเพื่อตรวจสอบและถ่วงดุลเรื่องที่ผู้ถือหุ้นใหญ่เสนอได้